A BIZOTTSÁG HATÁROZATA
(2002. november 15.)
a friss hús Brazíliából történő behozatala tekintetében a 93/402/EGK határozat módosításáról
(az értesítés a C(2002) 4493. számú dokumentummal történt)
(EGT vonatkozású szöveg)
(2002/908/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a harmadik országokból a Közösségbe behozott termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre[1] és különösen annak 22. cikke (1) bekezdésére,
tekintettel a legutóbb az 1452/2001/EK rendelettel[2] módosított, a szarvasmarha-, juh- és kecskefélék, valamint a sertések, a friss hús és a húsipari termékek harmadik országból történő behozatalára vonatkozó egészségügyi és állat-egészségügyi vizsgálatok problémáiról szóló, 1972. december 12-i 72/462/EGK tanácsi irányelvre[3] és különösen annak 14. cikke (3) bekezdésére és 15. cikkére,
mivel:
(1) A legutóbb a 2002/793/EK határozattal[4] módosított, a friss hús dél-amerikai országokból történő behozatalára vonatkozó állat-egészségügyi feltételekről és állatorvosi bizonyítványról szóló, 1993. június 10-i 93/402/EGK bizottsági határozat[5] Argentínára, Brazíliára, Chilére, Kolumbiára, Paraguayra és Uruguayra vonatkozik.
(2) A paraguayi állat-egészségügyi hatóság értesítette a Bizottságot az EU-ba történő kivitelre felhatalmazott területen kívüli, de a brazil határhoz közeli területen ragadós száj- és körömfájás kitöréséről.
(3) A kitörés megfigyelési területe érinti Brazília felségterületének egy részét.
(4) A brazil állat-egészségügyi hatóságok azonnali intézkedéseket léptettek életbe a kitörés Brazília területére történő átterjedésének megakadályozására, különösen a határ menti 16 körzet állatai vakcinázásának, valamint mozgásuk korlátozásának előírásával.
(5) A határterületen a betegség potenciális veszélyére, valamint a brazil illetékes állat-egészségügyi hatóságok intézkedéseire figyelemmel a szarvasmarhafélék csontozott és érlelt húsának EU-ba történő behozatalát csak az érintett körzet területéről, regionális szinten kell felfüggeszteni. Azonban a 2002. október 31-e előtt előállított szállítmányokat továbbra is engedélyezni kell.
(6) Ezért tehát a 93/402/EGK határozatot megfelelően módosítani kell.
(7) Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 93/402/EGK határozat a következőképpen módosul:
1. A határozat I. melléklete helyébe e határozat I. mellékletének szövege lép.
2. A II. melléklet helyébe e határozat II. melléklete lép.
2. cikk
A tagállamok módosítják a behozatalra vonatkozó intézkedéseiket oly módon, hogy összhangba hozzák azokat e határozattal, és haladéktalanul megfelelő nyilvánosságot biztosítanak az elfogadott intézkedéseknek. Erről haladéktalanul tájékoztatják a Bizottságot.
3. cikk
Ezt a határozatot két hónapon belül felül kell vizsgálni.
4. cikk
Ennek a határozatnak a tagállamok a címzettjei.
Kelt Brüsszelben, 2002. november 15-én.